Gwybodaeth, Cyngor a Chymorth

1. **Os ydw i’n rhoi cyngor neu gymorth i rywun sy’n cysylltu â’r gwasanaeth Gwybodaeth, Cyngor a Chymorth, a ydw i’n cynnal asesiad?**

Os ydych chi’n darparu cyngor a/neu gymorth i rywun sy’n cysylltu â’r gwasanaeth Gwybodaeth, Cyngor a Chymorth, mae’n rhaid eich bod wedi cynnal asesiad. Cynhelir yr asesiad drwy drafod a dadansoddi pum elfen yr Offeryn Asesu a Chymhwystra Cenedlaethol, er yn gymesur â’r ymholiad gwreiddiol. Dim ond os oes angen cynllun gofal a chymorth, neu gynllun cymorth ar gyfer gofalwyr y mae angen yr ymrwymiad i gwblhau pob elfen o’r set ddata graidd yn ei chyfanrwydd. Mae [Côd Ymarfer Rhan 3](http://gov.wales/docs/dhss/publications/151218part3cy.pdf) (Asesu Anghenion Unigolion) yn darparu mwy o fanylion.

1. **Pryd y mae angen i mi gasglu data personol gan bobl?**

Mae’n rhaid cofnodi data personol pan roddir unrhyw beth nad yw’n wybodaeth yn unig. Ym mhob sefyllfa arall, bydd angen casglu a chofnodi data personol. Mae’n rhaid defnyddio’r Offeryn Asesu a Chymhwystra Cenedlaethol i gofnodi unrhyw ddata personol gan y bydd hyn yn helpu staff i weld yn gyflym a oes gan y sawl sy’n holi gynllun gofal a chymorth, gynllun cymorth, neu a yw wedi cael cyngor a/neu gymorth gan y gwasanaeth Gwybodaeth, Cyngor a Chymorth ar achlysuron blaenorol. Mae Pennod 5 [y Côd Ymarfer Rhan 2](http://gov.wales/docs/dhss/publications/151218part2cy.pdf) ar Wybodaeth, Cyngor a Chymorth yn darparu mwy o fanylion.

1. **Lle mae modd cael gafael ar yr Offeryn Asesu a Chymhwystra Cenedlaethol?**

Mae Offeryn Asesu a Chymhwystra Cenedlaethol yn cael ei ddatblygu mewn partneriaeth â Chymdeithas Cyfarwyddwyr Gwasanaethau Cymdeithasol (ADSS) Cymru. Mae’r adnodd yn cynnwys rhestr o ofynion cyffredin ar gyfer unrhyw asesiad o oedolion, plant a gofalwyr ac mae ar gael ar [dudalen Offeryn Asesu a Chymhwystra Cenedlaethol](http://www.cgcymru.org.uk/offeryn-asesu-a-chymhwystra-cenedlaethol/) yr Hyb. Bydd Llywodraeth Cymru yn helpu ADSS Cymru i ddatblygu’r adnodd gyda rhagor o adnoddau os oes angen.

1. **Pwy sy’n bennaf gyfrifol am y gwasanaeth Gwybodaeth, Cyngor a Chymorth?**

Cyfarwyddwr y Gwasanaethau Cymdeithasol sy’n bennaf gyfrifol am y gwasanaeth Gwybodaeth, Cyngor a Chymorth. Dan Ran 9 y Ddeddf, mae’n rhaid i awdurdodau lleol a byrddau iechyd lleol gydweithio’n effeithiol i gynllunio gwasanaethau integredig a sicrhau eu bod yn cael eu darparu er mwyn diwallu anghenion pobl yn eu hardal leol – mae hyn yn cynnwys y gwasanaeth Gwybodaeth, Cyngor a Chymorth. Mae angen i

Fyrddau Partneriaeth Rhanbarthol sicrhau bod Gwybodaeth, Cyngor a Chymorth yn cael eu cynnig ar draws eu rhanbarth mewn ffordd hygyrch sy’n gweddu i anghenion eu poblogaeth. Mae Pennod 5 [Côd Ymarfer Rhan 2](http://gov.wales/docs/dhss/publications/151218part2cy.pdf) ar Wybodaeth, Cyngor a Chymorth yn darparu mwy o fanylion.

1. **Pa sgiliau a hyfforddiant y mae rhywun sy’n gweithio yn y gwasanaeth Gwybodaeth, Cyngor a Chymorth eu hangen?**

Mae’n rhaid i awdurdodau lleol sefydlu tîm sy’n adlewyrchu cymysgedd o sgiliau   
a phrofiad amrywiaeth o weithwyr proffesiynol a sectorau er mwyn gweithredu’r gwasanaeth Gwybodaeth, Cyngor a Chymorth. I gynnal asesiad (h.y. gwneud mwy   
na darparu gwybodaeth yn unig), mae’n rhaid i staff fod â sgiliau, hyfforddiant a chymwysterau priodol i gynnal asesiadau. Mae [Côd Ymarfer Rhan 3](http://gov.wales/docs/dhss/publications/151218part3cy.pdf) (Asesu Anghenion Unigolion) yn darparu mwy o fanylion.

1. **Yw’r gwasanaeth Gwybodaeth, Cyngor a Chymorth yn wasanaeth argyfwng?**

Nac ydy, nid oes disgwyl i’r gwasanaeth hwn fod ar gael nac wedi’i staffio 24/7. Fodd bynnag, efallai bydd awdurdodau lleol am weithredu’r gwasanaeth y tu hwnt i’r 9 tan 5 traddodiadol er mwyn ymateb i anghenion y boblogaeth. Bydd angen i awdurdodau lleol ddarparu gwefan hygyrch er mwyn galluogi pobl i gael gafael ar wybodaeth y tu allan i oriau, ac os ydynt yn ei defnyddio i gyfeirio ymholiadau, dylent ddisgwyl cael ymateb gan yr awdurdod lleol o fewn tri diwrnod gwaith. Mae Pennod 5 [Côd Ymarfer Rhan 2](http://gov.wales/docs/dhss/publications/151218part2cy.pdf) ar Wybodaeth, Cyngor a Chymorth yn darparu mwy o fanylion.

1. **Yw’r bwrdd iechyd lleol yn rhan o’r gwasanaeth Gwybodaeth, Cyngor   
   a Chymorth?**

Mae’n rhaid i fyrddau iechyd lleol a/neu ymddiriedolaethau’r GIG sicrhau bod awdurdodau lleol yn cael gwybodaeth am y gofal a’r cymorth y maent yn eu darparu’n lleol. Mae’n rhaid i’r wybodaeth hon fod yn berthnasol ac yn gywir, ac ar ffurf sy’n sicrhau y gellir ei defnyddio’n effeithiol yn y gwasanaeth Gwybodaeth, Cyngor a Chymorth er mwyn darparu ymateb integredig i’r boblogaeth leol. Mae Pennod 5 [Côd Ymarfer Rhan 2](http://gov.wales/docs/dhss/publications/151218part2cy.pdf) ar Wybodaeth, Cyngor a Chymorth yn darparu mwy o fanylion.

1. **Sut bydd modd sicrhau bod y cyfeiriadur gwasanaethau, sy’n ategu’r gwasanaeth Gwybodaeth, Cyngor a Chymorth, yn gyfredol?**

Mae’r cyfeiriadur gwasanaethau yn elfen allweddol o’r gwasanaeth Gwybodaeth, Cyngor a Chymorth gan ei fod yn rhoi pwyntiau cyswllt y gwasanaethau sy’n gweithredu’n lleol mewn unrhyw ardal i staff fel y gallant eu defnyddio i gyfeirio   
galwyr at wasanaethau ataliol yn y gymuned. Mae [DEWIS Cymru](http://www.dewis.cymru/) yn borth ar-lein, a ddatblygwyd gan Asiantaeth Gwella’r Gwasanaethau Cymdeithasol (SSIA), er mwyn cynorthwyo awdurdodau lleol i gyflawni eu dyletswyddau dan y Ddeddf. Bydd y

cyfeiriadur gwasanaethau, sy’n sail i DEWIS, yn cael ei ddiweddaru yn y dyfodol gan ddarparwyr gwasanaethau. Bydd sefydliadau’n gyfrifol am ddiweddaru eu data eu hunain, ac mae gwiriadau wedi’u hymgorffori yn y broses er mwyn sicrhau bod y data hwn yn gywir. Ar hyn o bryd dim ond yn y Gogledd y mae DEWIS yn weithredol, ond bydd rhanbarthau eraill yn cael gwahoddiad i fabwysiadu’r adnodd hwn fel ffordd o gefnogi’r gwasanaeth Gwybodaeth, Cyngor a Chymorth.

1. **Sut bydd dulliau/safonau cyson yn cael eu cynnal ar gyfer y gwasanaeth Gwybodaeth, Cyngor a Chymorth ledled Cymru?**

Mae’r [Côd Ymarfer ar Fesur Perfformiad Gofal Cymdeithasol](http://gov.wales/docs/dhss/publications/151005code-of-practicecy.pdf) yn nodi nifer o safonau y mae’n rhaid i awdurdodau lleol gyflawni yn eu herbyn, gan gynnwys y gwasanaeth Gwybodaeth, Cyngor a Chymorth.

At hynny, mae’n rhaid sicrhau bod staff y gwasanaeth sy’n cynnal asesiadau yn meddu ar y sgiliau a’r hyfforddiant priodol i gynnal asesiadau ac yn defnyddio dulliau cyson drwy’r Offeryn Asesu a Chymhwystra Cenedlaethol.

Os yw [DEWIS Cymru](http://www.dewis.cymru/) yn cael ei fabwysiadu ledled Cymru, bydd yn darparu ffordd gyson o gefnogi pobl gyda phorth cyson, ble bynnag y mae’r unigolyn yn chwilio.

1. **Oes angen i’r gwasanaeth Gwybodaeth, Cyngor a Chymorth ddarparu cyngor ariannol?**

Dan Adran 17 (Darparu Gwybodaeth, Cyngor a Chymorth) y Ddeddf, mae’n rhaid i awdurdod lleol sefydlu a chynnal gwasanaeth i ddarparu gwybodaeth a chyngor i bobl yn ei ardal mewn perthynas gofal a chymorth. Mae’n rhaid iddo gynnwys gwybodaeth a chyngor am y gwahanol ddarparwyr gofal sydd ar gael yn yr ardal leol, yn ogystal   
â gwybodaeth a chyngor er mwyn helpu pobl i ddeall ffioedd gofal, ffyrdd gwahanol   
o dalu a rheoli arian. Mae [Côd Ymarfer Rhan 4 a 5](http://gov.wales/docs/phhs/publications/160106pt45cy.pdf) (Codi Ffioedd ac Asesiadau Ariannol) yn darparu mwy o fanylion.

1. **A godir tâl am Wybodaeth, Cyngor a Chymorth?**

Ni all awdurdodau lleol godi ffioedd am wybodaeth a chyngor. Fodd bynnag, gall awdurdodau lleol godi tâl safonol dan Adran 69 y Ddeddf ar gyfer gwasanaethau ataliol a/neu gynhorthwy y mae’n ei ddarparu neu ei drefnu. Mae [Côd Ymarfer   
Rhan 4 a 5](http://gov.wales/docs/phhs/publications/160106pt45cy.pdf) (Codi Ffioedd ac Asesiadau Ariannol) yn darparu rhagor o fanylion.